Nɛ̈m 1
1
Nɛmɛ ɛ ruac kɛ kui̱ Ni-nɛ-be, kɛ nyuuth ëë ca nɛn ɛ Nɛ̈-ɣum raan Ɛl-koc.
Gak Kuɔth Nhial kɛ Ni-nɛ-be
2
Ɛn Kuoth Nhial ɛ Kuoth mi gua̱n
tiilä kä la coolɛ
mi jiääk,
Kuoth Nhial ɛ gua̱n gaak,
kä la culɛ naath
ti jiäk.
La culɛ ji̱ tɛ̈rɛ jiäkiɛn,
kä rɔmɛ gakdɛ kɛ kui̱diɛn.
3
Ɛn Kuoth Nhial dak gakdɛ,
kä di̱t buɔ̱mdɛ,
kä /cɛ gua̱n dui̱rä päl baaŋ
a /cɛ duäc.
Kä duɔ̱ɔ̱pdɛ ɛ thul,
kä tur ciöknikɛ kɛ pua̱a̱r.
4
Kä cuɛ bar kecikä, kä cuɛ kööt,
kä cuɛ kiɛr diaal jakä kööt.
Kä ka̱a̱k Ba-can kɛnɛ bɛl wec pa̱a̱m
Kar-mɛl cukɛ rɔɔl,
kä cu gaakni juaacni
Lɛ-ba-nɔn waaŋ.
5
Kä cuɛ pääm lath kä cukɛ
dhia̱y nhiamdɛ.
Kä cu piny dual kɛnɛ
tin diaal tin cieŋ thi̱n.
6
Kä ɛŋa dee gakdɛ luäŋ ɔ?
Kä ɛŋa dee kɛ̈c lɔacdɛ
luäŋ kɛ ruɔ̱t ɔ?
Cuɛ gakdɛ wuɔc piny ce̱tkɛ mac,
kä cu pääm thia̱y nhiamdɛ.
7
Kuoth Nhial gɔaaɛ,
ɛ gua̱a̱th luäkä rɛy rikä.
Kä gaŋɛ nɛy tin lua̱kɛ rɔ̱ jɛ.
8
Kä bɛ ji̱ tɛ̈rɛ näk kɛ nyɔc
mi te löny mi di̱i̱t,
kä bɛ kɛ juɔc ni rɛy muɔ̱th.
9
Kä mɔ ci lät kä Kuoth Nhial ɔ,
bɛ jɛ moc pek.
Kä /cɛ gua̱n tɛ̈rɛ bi duäc
kä rɛɛw.
10
Kä kɛn bikɛ rɔ̱ ce̱tkɛ kui̱c,
kɛn nɛy tin ci yɔ̱ŋ kɛ kɔaŋ,
bikɛ thuɔ̱k ce̱tnikɛ juaac
ti ko̱o̱t.
11
Rɛydu ji̱n Ni-nɛ-be,
cu ram mi lät Kuoth Nhial
ca̱a̱p ti jiäk ben raar
kä ji̱,
mi lät naath ni ruaacni.
12
Kä ci Kuoth Nhial wee i̱,
“A cäŋɛ ni mɔ bumkɛ mɔ
kä ŋuankɛ,
bakɛ näk a bikɛ riaw.
A cäŋ ni mi cä yɛ duäcɛ.
Ɣän /cä yɛ bi nyɔk kɛ duäc.
13
Kä ɛn täämɛ bä yɛ lony kä
lätkiɛn tin bɛ̈c bɛ̈ɛ̈c,
kä bä kuatni tin ca yiɛn
ni yɛ lony.”
14
Kä cu Kuoth Nhial ruac lar
kɛ kui̱ Ni-nɛ-be i̱,
“/Ci bi tekɛ gaat ti ba
kɛk ciötdu.
Ɣän bä kuth jiɛn kɛnɛ
kuth yieethä woc
rɛy duëël kuthniku.
Ɣän bä kɔ̱a̱kdu tɛt,
kɛ ɣöö ci jiääk.”
15
Kä liɛŋɛ ciök raam in
no̱o̱ŋ thuk ti gɔw,
min lat mal!
Kä ŋarɛ ŋarun, lö ji̱ Juda,
kɛ thuɔ̱k yäcädun.
Kä /ci ji̱ dueeri wecdun bi
nyɔk kɛ ma̱c,
bakɛ näk nikɛn diaal.
